Diari Oficial de la Generalitat Valenciana


Sumari del DOGV 7824, del 08-07-2016 (2016/5282)

RESOLUCIÓ de 5 de juliol de 2016, de la Conselleria d'Educació, Investigació, Cultura i Esport, per la qual s'incoa l'expedient de declaració com a Bé d'Interés Cultural, amb la categoria de bé moble, a favor de la Gloriosa Ensenya de l'Oriol de la ciutat d'Orihuela (Alacant).
-------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7824

Data del DOGV
:   08-07-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/5282


Data del document
:   05-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 5 de juliol de 2016, de la Conselleria d'Educació, Investigació, Cultura i Esport, per la qual s'incoa l'expedient de declaració com a Bé d'Interés Cultural, amb la categoria de bé moble, a favor de la Gloriosa Ensenya de l'Oriol de la ciutat d'Orihuela (Alacant). [2016/5282]  
L'article 12 de l'Estatut d'Autonomia de la Comunitat Valenciana assenyala que correspon a la Generalitat vetlar per la protecció i la defensa de la identitat i dels valors i interessos del poble valencià i pel respecte a la diversitat cultural de la Comunitat Valenciana i el seu patrimoni històric.  
Per la seua banda, la Llei 4/1998, d'11 de juny, del Patrimoni Cultural Valencià, estableix en l'article 2 que aquells béns que per les seues singulars característiques i rellevància per al patrimoni cultural meresquen mesures de protecció, divulgació i foment especials seran declarats béns d'interés cultural.  
Els informes que es troben en l'expedient acrediten que en la Gloriosa Ensenya de l'Oriol d'Orihuela resideixen els valors o interessos patrimonials amb grau de singularitat i de rellevància que justifiquen declarar-lo com a bé moble d'interés cultural:  
- Valor històric: com a emblema.  
- Valor artístic: com a obra d'art.  
- Valor etnològic: com a senya d'identitat.  
Considerant el que disposa l'article 27 de la Llei de la Generalitat Valenciana 4/1998, d'11 de juny, del Patrimoni Cultural Valencià, la Conselleria d'Educació, Investigació, Cultura i Esport resol:  
  
  
Primer  
Incoar l'expedient per a la declaració com a Bé d'Interés Cultural, amb la categoria de bé moble, a favor de la Gloriosa Ensenya de l'Oriol, ubicada a l'Ajuntament d'Orihuela, i encomanar-ne la tramitació a la Direcció General de Cultura i Patrimoni d'aquesta conselleria.  
  
Segon  
De conformitat amb l'article 28 de la Llei de la Generalitat Valenciana 4/1998, d'11 de juny, del Patrimoni Cultural Valencià, descriure els béns i els valors que el fan mereixedor d'aquesta distinció cultural, així com establir-ne el règim de protecció.  
  
Tercer  
En compliment del que preceptua l'article 27 de la Llei 4/1998, d'11 de juny, del Patrimoni Cultural Valencià, sol·licitar els informes de la Reial Acadèmia de Belles Arts de Sant Carles i de la Universitat d'Alacant, notificar la present resolució als interessats i comunicar-la al Registre General de Béns d'Interés Cultural per a l'anotació preventiva.  
  
  
Quart  
D'acord amb el que preveu l'article 86 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu, obrir un període d'informació pública, a fi que totes les persones que hi tinguen interés puguen examinar l'expedient durant el termini d'un mes a partir de la publicació d'aquesta resolució en el Diari Oficial de la Comunitat Valenciana. L'expedient estarà a disposició dels interessats a la Direcció General de Cultura i Patrimoni de la Conselleria d'Educació, Investigació, Cultura i Esport, avinguda de la Constitució, número 284, de València.  
  
Cinqué  
Publicar aquesta resolució i l'annex en el Diari Oficial de la Comunitat Valenciana i en el Boletín Oficial del Estado.  
Cosa que es fa pública als efectes oportuns.  
  
València, 5 de juliol de 2016.- El conseller d'Educació, Investigació, Cultura i Esport: Vicent Marzà Ibáñez.  
ANNEX  
Dades del bé objecte de la declaració  
  
Denominació/títol: la Gloriosa Ensenya de l'Oriol  
Cronologia: Brodats de 1594, oriol de 1732 i tela de mitjan segle XX.  
Secció: tèxtil i orfebreria.  
Mides: alçària total 287 cm.  
Drap de l'estendard: longitud total 231 cm (sense flocs), i amplària total 130 cm. Als 152 cm s'estreteix formant una llengüeta amb una longitud de 79 x 42 cm d'ample (sense flocs). Al voltant de la tela hi ha una passamaneria amb flocs daurats de 5 cm d'ample.  
L'oriol: 40 x 27 x 18 cm. Plata: 4 mm de gruix.  
Matèria: drap de domàs carmesí, amb brodats amb fils de seda, or i plata. Plata sobredaurada. Pal de fusta pintat de daurat.  
Tècnica: martellejat, sobredaurat, brodat, cosit. Les reblades més antigues són de coure. Laminat de plata.  
Pes: l'oriol 5,8 kg.  
Estat de conservació: bo.  
Ús: és la principal senya d'identitat de la ciutat d'Orihuela. S'exposa públicament una vegada a l'any, el 17 de juliol, conegut popularment com Dia del Pardal, en què ix en la processó commemorativa de la Reconquista.  
Ubicació: vitrina de la Sala de l'Oriol de la casa consistorial. Orihuela (Alacant).  
  
Descripció  
Estendard de la ciutat. Pal coronat per l'oriol de plata sobredaurada, del qual penja l'estendard confeccionat amb domàs carmesí decorat en les dos cares, brodat amb fils d'or i plata. L'oriol se subjecta per mitjà d'un fixador i dos caragols.  
Drap de l'estendard: brodat sobre domàs carmesí en ambdós costats, amb un estretiment en forma de llengüeta, i decorat en tot el contorn amb passamaneria amb flocs daurats.  
1. En l'anvers: decorat amb emblemes brodats; cosits sobre el teixit hi ha els elements següents:  
- Armes reials de Felip V, envoltades pel collar de l'orde del Toisó d'Or.  
- Armes de la ciutat d'Orihuela.  
- Adorns brodats: disset «alcachorfes» i huit estrelles o flors.  
- Cartel·la orlada en pergamí, en què apareix esborrada la inscripció que va poder tindre quan es va fer la bandera.  
2. En el revers: decorat amb emblemes brodats; cosits sobre el teixit hi ha els elements següents:  
- Les santes Justa i Rufina, patrones de la ciutat d'Orihuela.  
- Escut amb les armes de la casa reial d'Aragó, timbrat amb la corona reial i orlat en pergamí.  
- Adorns brodats: onze «alcachorfes» i huit estreles o flors iguals que les de l'anvers.  
- Cartel·la orlada en pergamí, amb la inscripció «Restaurado en 1957».  
3. L'oriol: representació d'un oriol elaborada amb plata sobredaurada. Au coronada i amb les ales esteses, amb la pota esquerra sobre un tronc, mentre que amb la dreta empunya una espasa. Recolzada sobre un pedestal xicotet de plata sobredaurada, en la part anterior del pedestal figura la llegenda: «Se izo el año 1.732 Sien/do Comisario Dn Joseph/Rocafull», i en la part posterior, en la marca de l'argenter, figura la llegenda «Visente Rubira/fecit». La corona està ficada a pressió amb una reblada interna.  
  
Significació històrica de l'Oriol:  
La ciutat d'Orihuela deu la seua importància al fet fronterer. Va ser incorporada el 1296 a la Corona d'Aragó per Jaume II, amb tot el regne de Múrcia. Després de la partició d'aquest regne per la sentència arbitral de Torrellas de 1304, Orihuela es va mantindre per a Aragó, i fou incorporada formalment al regne de València el 1308. La importància històrica de la ciutat d'Orihuela es manifesta i es potencia com a plaça forta i lloc fronterer enfront del regne de Granada i el regne de Múrcia. Per això Orihuela va utilitzar de manera exhaustiva durant tota l'època foral l'escut reial de la Corona d'Aragó en tots els llocs representatius de la població, com les portes de la ciutat, les esglésies, l'ajuntament i la seua pròpia bandera.  
Es té constància de l'existència d'una senyera pròpia de la vila ja el 1357, quan l'infant Ferran demanà al justícia criminal que el pendó acompanyàs les seues tropes a la presa de Jumella. El 1400 s'instituí la festivitat del Corpus Christi i s'ordenà que «sia sacada la senyera de la dita vila».  
De nou, el 1594 la ciutat acordà la realització de la bandera i el 12 de juny resolgué el següent: «determinà lo Consell que·s fes un pendó en la ciutat per a traure lo dia de Senta Justa i Rofina. Y que en la una part estiguen les armes de la ciutat, y en l'altra part les figures de Senta Justa i Rofina, y que sia de setí. Féu-se dit pendó. Costà pus de sis-centes lliures, y un oriol de argent, que costà mil reals».  
El 1602, quan s'entrega la bandera al justícia criminal, es descriu d'aquesta manera: «lo pendó de domàs broslat de pinyes e flors de or, ab sa llança daurada, cinch cordons de seda vermella ab ses borles y en lo pendó les himages de les benaventurades sanctes Justa e Rofina, e les bolses guarnides de fil de or per a portar lo pendó, e lo Auriol de argent daurat, e lo drap et alias que li fonch acomanat».  
Sens dubte aquesta és la primera descripció de l'actual estendard, pendó, bandera o ensenya de la ciutat. Les seues armes són semblants a un escut coetani datat el 1598, tallat en pedra negra de Callosa (pedra «jabalina»), procedent amb tota probabilitat de la torre de la Sala, seu del Consell Municipal; en la bandera estan representades en l'anvers les barres d'Aragó coronades i flanquejades per dos oriols nimbats, inclosos en els típics pergamins renaixentistes que l'emmarquen. En el revers, les imatges de les santes Justa i Rufina, patrones de la ciutat, flanquejades també per dos oriols. I en ambdós costats les pinyes i flors brodades amb or que encara conserva.  
Per a Orihuela, la Reial Ensenya de l'Oriol és el símbol de la ciutat i el que uneix tots els oriolans i les oriolanes, com la Reial Senyera de València, de manera que sempre s'ha imitat el cerimonial utilitzat pel Cap i Casal. L'Oriol ix el 17 de juliol en commemoració de la conquista cristiana, com la Senyera ho fa el 9 d'octubre. Ambdós estendards estan coronats pel símbol de la ciutat: l'oriol i la rata penada, respectivament. No s'inclina davant de res ni davant de ningú, de manera que des de 1609 es compra cinta per a baixar i pujar el pendó a l'Ajuntament, igual que es fa amb la Reial Senyera a València. També ambdós duen cordons de seda amb borles per a ser portats pels representants municipals, encara que en una època recent s'ha multiplicat el nombre de cintes, fet que n'ha desvirtuat la imatge primigènia de l'Oriol.  
  
Valor patrimonial de l'Oriol  
S'estima que la Gloriosa Ensenya de l'Oriol posseeix els valors o interessos patrimonials que a continuació s'indiquen, en grau de singularitat i de rellevància justificatiu de la seua declaració com bé moble d'interés cultural, a saber:  
  
1. Valor històric: el respecte mostrat pels oriolans i les oriolanes a l'Oriol constitueix memòria viva de la grandesa de l'Oriola foral, cap des de 1308 d'un districte del regne de València directament dependent del rei d'Aragó (la Procuració General d'Oriola, Governació General des de 1366; també coneguda com a ultra Sexonam, dellà Xixona o de Xixona enllà), distingida amb el títol de ciutat el 1437, seu catedralícia des de 1510, seu episcopal des de 1564 i seu universitària entre 1610 i 1835. La primera menció coneguda de l'Oriol data de 1357, quan, en els preparatius del setge de Jumella, l'infant Ferran, senyor d'Oriola, va ordenar al justícia criminal de la vila, García de Lerín, «que el pendón de la villa o señera que decían, había de ir con él en la entrada que con la ayuda de Dios pensaba hacer». La seua representativitat històrica explica que el 1993 la Reial Senyera de la Ciutat i Regne de València acompanyara l'Oriol en la presidència de la solemne commemoració del 750 aniversari de la conquista d'Oriola per l'infant Alfons de Castella.  
  
  
2. Valor artístic: l'Oriol constitueix un dels escassos testimonis de bandera, ensenya o estendard històric original d'època foral conservats a la Comunitat Valenciana. Encara que el drap de suport és del segle passat, la cronologia dels brodats sobreposats, de notable qualitat, oscil·la entre final del segle xvi (armes d'Orihuela; representació de les santes Justa i Rufina, amb faç, mans i peus pintats; armes d'Aragó; ornaments fitomòrfics i estrelats) i començaments del segle xviii (escut de Felip V). Cal destacar, així mateix, el singular valor de la figura de l'Oriol que corona el pal de l'ensenya, executada el 1732 per l'argenter oriolà Vicent Rovira.  
  
3. Valor etnològic: l'Oriol és el principal símbol representatiu de la identitat cívica oriolana. Com a tal, exerceix un paper preeminent en la festivitat de les santes Justa i Rufina, celebrada anualment el 17 de juliol, commemorativa de la conquista cristiana. Instituïda el 1400 pel bisbe de Cartagena, a sol·licitud del municipi, la festa és coneguda també com el Dia de la Reconquista o Dia del Pardal, per la centralitat de l'oriol en el ritual. El respecte professat pels oriolans i les oriolanes a la seua ensenya té un complit reflex en l'elaborat ritual que acompanya la seua participació en la processó del 17 de juliol, coneguda com a processó de la Gloriosa Ensenya de l'Oriol, un dels principis rectors de la qual és que l'ensenya ha de mantindre's en tot moment dreta (com en el cas de la Reial Senyera), amb dos úniques excepcions: quan està en presència del rei d'Espanya o de la sagrada forma consagrada en l'eucaristia.